**MINISTRIA E EKONOMISË, KULTURËS DHE INOVACIONIT**

**AGJENCIA KOMBËTARE E ARSIMIT, FORMIMIT PROFESIONAL DHE KUALIFIKIMEVE**

**PROCESVERBAL**

**KOMITETI SEKTORIAL I MIKPRITJES DHE TURIZMIT**

**RENDI DITËS:**

1. ***Mirëseardhja dhe fjala hapëse***

Fjala hapëse u mbajt nga **Znj. Ejvis Gishti** e cila uroi mirëseardhjen për anëtarët dhë të pranishmit, si dhe theksoi rëndësinë e takimeve të tilla për të arritur dakordësi për politikat e zhvillimit të aftësive. Duke qenë se, z. Rrahman Kasa nuk do të ishte i pranishëm në takim për arsye shëndetësore, znj. Gishti kaloi në pikat e agjendës. **Znj. Gishti** tha se, ky takim do të hapej me prezantimin e një studimi të kryer me mbështetjen e UNDP Albania, lidhur me digjitalizimin në 3 sektorë, një prej të cilëve është dhe turizmi dhe ia kaloi fjalën znj. Selma Delija-Röhm.

1. ***Prezantimi i gjetjeve të studimit të UNDP Albania për “Ndikimi i digjitalizimit në sektorët prioritarë të ekonomisë: energji, TIK dhe turizëm”***

**Znj. Selma Delija-Röhm** falenderoi për pjesëmarrjen dhe mundësinë e dhënë për këtë prezantim. Ajo tha se do të mundohej të mos ishte përsëritëse me ato që ishin prezantuar para anëtarëve në takimin në dhjetor, duke u fokusuar më së shumti tek rezultatet e analizës së kryer. **Znj.** **Delija-Röhm** përsëriti se qëllimi i analizës së kryer ka qenë për ta parë temën e digjitalizimit nga 2 këndvështrime të ndryshme, nga njëra anë për të matur teknikisht nivelin e digjitalizimit të 3 sektorëve dhe nga ana tjetër për të parë një element shtesë të digjitalizimit, ekspozimi i sektorit kundrejt profesioneve apo profileve të ndryshme të digjitalizimit.

**Znj.** **Delija-Röhm** tha se, studimi është përqendruar në 3 sektorë, turizmi, energjia dhe TIK. Përgjigjet për anketën janë marrë nga 100 kompani, prej tyre 50% në sektorin e turizmit. Anketa ka pasur 25 pyetje të natyrës teknike që jep pak më shumë vizibilitet se çfarë teknologjie përdoret dhe çfarë po ndodh në sektor. Nga ana demografike për sektorin e turizmit, kompanitë janë brenda dhe jashtë Tiranës, me një përqendrim më të lartë jashtë Tiranës. Kompanitë janë të vogla, të mesme dhe disa kompani të mëdha. Për studimin është përdorur një metodë që përdoret nga kompanitë e konsulencës më të mëdha për të analizuar në mënyrë shumë të thellë statusin, nivelin e digjitalizimit.

Sipas studimit kompanitë ndahen në katër nivele: niveli i parë - janë kompanitë e vogla që kanë një strukturë bazike digjitale; niveli i dytë - janë kompanitë që e lidhin komunikacionin dhe informacionin, janë model biznesi tradicional por me një standard solid të mirë të digjitalizimit; niveli i tretë - flasim për produkte dhe shërbime të ndërlidhura, ku shikojmë elementë të përdorura të teknologjive të avancuara dhe niveli i katërt - flasim për kompani të digjitalizuara në të gjitha elementet.

**Znj.** **Delija-Röhm** tha se, nga rezultatet shihet se kemi një pjesë kompanish pak më shumë se sa pritej në nivelin I (jo shumë e lartë) Numri më i madh i kompanive janë në nivelin e II dhe vërehet tendenca pozitive për tregun shqiptar. Po kështu, ka kompani në turizëm që kanë arritur në nivelin e III të digjitalizimit. Këto janë rezultatet e përgjithshme. Përpara se të kalonte tek pjesa tjetër e studimit **znj.** **Delija-Röhm** pyeti nëse kishte ndonjë pyetje ose koment nga të pranishmit.

**Znj. Matilda Naço** pyeti nëse ishin në gjendje për të nxjerrë një konkluzion mbinivelin e pajtueshmërisë të teknologjisë nga ana e bizneseve dhe nëqoftëse ishin pyetur 50 kompani në sektorin e turizmit, të tjerat nga çfarë fushe ishin? **Znj.** **Delija-Röhm** u përgjigj se në sektorin e turizmit nuk ka qenë qëllimi kryesor i anketës pranueshmëria e teknologjisë nga sektori, por është parë një trend shumë pozitiv. Sa i përket kompanive të anketuara ishin 100 kompani në total nga të cilat50 në turizëm, 20 në energji dhe 30 kompani në IT.

**Z. Elton Orozi** pyeti se kush është kampionimi dhe çfarë metodologjie është përdorur për të nxjerrë këto të dhëna? **Znj.** **Delija-Röhm u përgjigj se** kanë qenë 25 pyetje të ndara në nivele me pikë dhe në bazë të pikëve të gumbulluara caktohet në cilin nivel digjitalizimi ishte kompania. Për të marrë këto të dhëna u zhvillua një anketë online dhe kampioni ishte një përmbledhje midis hoteleve, agjencive turistike dhe në një përqindje më të vogël disa bujtina të vogla.

Në vijim **znj.** **Delija-Röhm** shpjegoi se një element i rëndësishëm është ekspozimi i kompanive ndaj profesioneve digjitale. Këto janë profesione që e bëjnë të mundur digjitalizimin dhe kalojnë përtej programuesit. Tregu shqiptar është shumë i fokusuar tek persona me profile të ndryshëm të programuesit. Procesi i digjitalizimit fillon me një sërë profilesh që ndihmojnë për të analizuar nevojat e tregut, për të dizenjuar nga ana e përdoruesit, për të menaxhuar dhe për ti dhënë programuesve së çfarë duhet të zhvillojnë në mënyrë inovative. Pasi programuesi ka realizuar punën, një grup profesionesh e marrin këtë produkt dhe ndihmojnë në shpërndarjen deri tek përdoruesit e fundit, në mënyrë që të përdoret nga përdoruesit e synuar, pra ato funksionalitete që janë dizenjuar të përdoren saktë.

Në gjetjet e studimit të kryer në Shqipëri rezulton se nga 100 kompani të anketuara, 35 kanë deklaruar se kanë punuar me IT support, 28 me IT administrate dhe pjesa tjetër ku këtë detyrë e mbulon një nga kolegët e stafit.

Në përfundim mund të thuhet se nga studimi, por dhe workshop-et, takimet, intervistat, prezantimet e realizuara vihet re se, në Shqipëri sektori i turizmit është shumë i motivuar për tu digjitalizuar më tej. Problematike ngelet ekspozimi ndaj teknologjive më të avancuara, për të cilat jo vetëm që mungon motivimi por mungon dhe njohuria në treg, ekspozimi tek profesionet digjitale dhe gjithashtu modelet e biznesit digjital.

Ajo që mendohet se do e ndihmonte sektorin e turizmit është ndoshta rritja dhe zhvillimi i njohurive dhe mundësive të tjera për teknologjitë e avancuara. Nga ana e shkollave profesionale, mund të mendohet se si të rritet njohuria mbi profesionet e ndryshme digjitale, ndoshta dhe karakteri i profesionit digjital në sektorin e turizmit. Po kështu mund të mendohet forcimi i bashkëpunimit mes sektorit të turizmit dhe sektorit të TIK. Në përfundim **znj.** **Delija-Röhm** falenderoi për vëmendjen dhe bashkëpunimin. **Znj. Gishti** falenderoi **znj. Delija-Röhm** për prezantimin dhe kaloi tek pika tjetër e agjendës.

1. ***Validimi i standardit të profesionit: “Menaxher i mesëm në agroturizëm”***

**Znj. Gishti** shpjegoi se standardi i profesionit për të cilin do diskutohej ishte një menaxher i mesëm në agroturizëm, niveli IV sipas Kornizës Shqiptare të Kualifikimeve. **Znj. Gishti** tha se, ky profil ofrohet në kuadrin e drejtimit në bujqësi por me shumë nuanca të turizmit.

Në vijim fjalën e mori **znj. Aleksandra Kole,** e cilashpjegoi se,standardet e profesionevekanë të njëjtën strukturë. Ato ndërtohen nga funksionet, zbërthehen në detyra, njohuri dhe kritere performance. **Znj. Kole** fillimisht prezantoi me radhë të gjitha funksionet e standardit të profesionit dhe më pas detyrat e funksioneve që lidhen me fushën e turizmit.

Në përfundim të prezantimit **z. Gid Shaqiri** propozoi që detyra: *Planifikon buxhetin dhe të ardhurat* që ishte vendosur tek funksioni i marketingut dhe shitjes të kalonte tek funksioni i detyrave administruese dhe financiare pasi planifikimi i buxhetit për një menaxher shkon përtej shitjes dhe marketingut. Ky propozim u aprovua dhe u reflektua në dokument.

1. ***Validimi i standardit të kualifikimit profesional: “Agroturizëm”, niveli IV në KSHK***

Pas validimit të standardit të profesionit u kalua në diskutimin e standardit të kualifikimit profesional. **Znj. Diana Xhelili** tha se, standardi i kualifikimit profesional përbëhet nga njësi të nxëni të cilat përkthejnë standardin e profesionit në njohuri, shprehi profesionale dhe kritere vlerësimi. Znj. Xhelili prezantoi njësitë e të nxënit si dhe peshën specifike të tyre të shpehur në %. Anëtarët aprovuan standardin e kualifikimit profesional pa komente apo ndryshime.

1. Ecuria e propozimeve të lëna nga KS në mbledhjet e kaluara

Në vijim znj. Gishti tha se, do të bëhej një prezantim i shkurtër lidhur me ecurinë e punës deri më tani në Agjenci sa i përket propozimeve dhe rekomandimeve të dhëna nga Komiteti gjatë veprimtarisë së tij.

**Znj. Xhelili** tha se, në mbledhjet e kaluara është kërkuar që të fillojnë procedurat për ofrimin e kualifikimeve profesionale për menaxher salle dhe menaxher eventesh. Për të dyja këto kualifikime Agjencia ka filluar procedurat për përgatitjen e dokuementave dhe mund të jenë gati në takimin e ardhshëm të Komitetit Sektoral për validimin e tyre. Në të njëjtën kohë po rishikohet dhe niveli IV për shkollën Hoteleri-Turizëm, i cili është një kualifikim 1 vjeçar.

Sa i përket propozimit për menaxherin e operatorit turistike nuk është ende e qartë se si do të ofrohet ky kualifikim. **Znj. Gishti** tha se, duhet të definohet çfarë roli do të ketë ky menaxheri turistik në një agjenci turistike. Kjo do të trajtohet me grupin fillestar të punës në momentin që hartohet standardi i profesionit, për të garantuar ofrimin e një kualifikimi profesional pas të mesëm siç ishte propozuar nga Komiteti.

1. Përcaktimi i agjendës për mbledhjen e ardhshme dhe fjala përmbyllëse

Në mbyllje të agjendës **znj. Gishti** tha se, Komiteti Sektorial i TIK-ut kishte propozuar që takimi i radhës të ishte një takim i përbashkët mes dy Komiteteve Sektoriale, në mënyrë që sektorët të bashkëpunojnë me njëri - tjetrin më ngushtësisht. Ky propozim u pranua njëzëri nga anëtarët të cilët e panë të rëndësishme një zhvillim të tillë. U vendos që Komiteti i TIK-ut dhe Turizmit do të ketë një agjendë të përbashkët. Në përfundim **znj. Gishti** falenderoi edhe njëherë anëtarët për pjesëmarrjen dhe kontributin e vyer gjatë takimit.

* Vendime të marra nga mbledhja:
* U validua pa ndryshime standardi i profesionit: *“Menaxher i mesëm në agroturizëm”*.
* U validua pa ndryshime standardi i kualifikimit profesional: *“Agroturizëm”, niveli IV në KSHK*.
* U vendos zhvillimi i një takimi të përbashkët mes dy Komiteteve Sektoriale.